Arena Nord blev søndag eftermiddag omdannet til centrum for et rekordforsøg, hvor arrangørerne forsøgte at slå verdensrekorden i "pudekamp". Ifølge Guiness Rekordbog er det byen Chicago der pt har rekorden med næsten 4000 samtidige borgere i pudekamp. Helt så mange dukkede imidlertid ikke op i Arena Nord til dagens rekordforsøg. Godt 2300 viste en foreløbig optælling og det betyder at Danmarksrekorden er hjemme og Europarekorden lige om hjørnet. For arrangørerne betød rekordtitlen nu heller ikke så meget: - Vi har sat overliggeren lidt højt, men for os er det vigtigste, at der bliver samlet en masse penge ind til Knæk Cancer Kampagnen på TV2 i næste uge, forklarer Henrik Buchholtz som sammen med vennen Steen Voerså stod bag dagens arrangement. Og penge blev der samlet ind. Hver enkelt pude kostede deltagerne 20 kroner, som ubeskåret går til Kræftens Bekæmpelse. Puderne var sponseret af lokale firmaer.
2300 Nordjyder samlede ind til Kræftens Bekæmpelse